„Sinceră să fiu, nu mi se pare normal să se dea o serie întreagă de declaraţii din partea domnului premier care nu coincid de multe ori cu poziţiile pe care le au colegii sau colegele noastre”, a spus Rovana Plumb.

Întrebată dacă riscă Tudose soarta lui Grindeanu din cauza acestor ieşiri publice, Rovana Plumb a răspuns: „Asta se va decide în partid. Nu pot eu să spun în momentul de faţă ce se va întâmpla”.

„Important este că românii au nevoie de stabilitate, de linişte. Eu cred că perioada scandalurilor trebuie să se sfârşească o dată şi nu sunt de acord cu niciun fel de manifestare de violenţă”, a adăugat Plumb.

Ea a menţionat că ceea ce s-a întâmplat zilele trecute, în Piaţa Victoriei, este anormal într-o societate democratică. „Lucrurile au degenerat nu mi se pare normal ca atunci când o autoritate publică decide să organizeze un eveniment şi are toate autorizaţiie legale, să nu fie respectate prevederile legale”, a spus Plumb.

Potrivit unor stenograme apărute în presă, Gabriela Firea şi Liviu Pleşoianu l-au atacat pe premierul Mihai Tudose, într-o discuţie între comunicatorii partidului, care a avut în seara zilei de 30 noiembrie, prilejuită de ieşirea publică a premierului împotriva Târgului de Crăciun din Piaţa Victoriei. Prim-ministrul este acuzat cu argumente că are o agendă proprie, că sabotează Primăria Capitalei şi că vrea să preia PSD.

Mihai Tudose a declarat, joi, că amplasarea unui Târg de Crăciun în Piaţa Victoriei nu este „cea mai inspirată decizie", afirmând că şi primarul general, Gabriela Firea, va înţelege acest lucru.

Rădulescu (PSD): Tudose a greşit flagrant; dacă nu-ţi convine decizia partidului, îţi dai demisia

Deputatul PSD Cătălin Rădulescu l-a criticat, luni, pe premierul Mihai Tudose, arătând că a greşit „flagrant” în schimbul de replici cu Gabriela Firea, el apreciind că decizia partidului trebuie respectată, inclusiv de premier, alternativa fiind demisia.

„Eu urăsc aceste manifestări. Problema e că aceste lucruri care trebuiau discutate în partid ies public şi nu sunt normale, nu trebuie discutate decât în cadrul partidului. Dacă în partid se hotărăşte într-un anumit fel, trebuie să te supui. Nu-ţi convine, indiferent că eşti premier, îţi dai demisia şi pleci dacă nu vrei să faci cum hotărăşte partidul. Aici nu e pe concurs”, a spus Rădulescu, el menţionând însă că Tudose nu trebuie să demisioneze.

„Eu cred că (premierul Mihai Tudose, n.r.) greşeşte în mod flagrant în ultima perioadă de timp. Toată lumea trebuie să înţeleagă că aceste declaraţii nefericite pe care le fac ei certându-se unii cu alţii afectează foarte mult imaginea PSD. Eu îmi amintesc că atunci când am afectat imaginea partidului am fost suspendat. Ei, ar trebui să-i suspendăm pe mai mulţi atunci”, a adăugat deputatul PSD.

El a opinat, totodată, că primarul Gabriela Firea a avut dreptate în ceea ce priveşte organizarea târgului de Crăciun.

„De data asta cred că Gabi Firea a avut dreptate. Nu cred că e apanajul vreunui ministru sau a primului-ministru ca să hotărască dacă se face sau nu se face. (...) În momentul în care într-o ţară democratică autoritatea de stat nu mai poate să fie exercitată, asta înseamnă că în ţara asta e anarhie. În nicio ţară din Europa – poate că primul-ministru o să-mi dea şi mie un exemplu, sunt foarte curios să văd în ce ţară din Europa, în afară de mitinguri autorizate, cineva îşi permite să ocupe zile, luni, ani la rând un loc public”, a spus Rădulescu.

„Dacă nu mi se dă un singur exemplu, înseamnă că primul-ministru şi doamna ministru de Interne nu şi-au făcut datoria şi trebuie să vedem ce se întâmplă”, a adăugat deputatul PSD, care a arătat că cere demisia şefului Jandarmeriei în legătură cu evenimentele de duminică în Piaţa Victoriei.